አንዳንድ ወገኖች ባለማወቅ ወይም ሌላ ፍላጎት ኖሯቸው ካልሆነ በስተቀር በመድረክ አመለካከት ሁሉም የኢትዮጵያ ብሄር ብሄረሰቦች በአንድ ላይ ሆነው የጋራ ችግሮቻቸውን መፍታት አለባቸው በሚል በጋራ የሚሰባሰቡበትን ሁኔታ ማመቻቸት ነው፡፡ ለዚህ ነው መልከ ብዙ ፓርቲዎች በስብስቡ የሚስተዋሉት፡፡ ለምሣሌ የመድረክ ትላልቆቹ የፖለቲካ ድርጅቶች አራት ናቸው። ግን ከነዚህ በተጨማሪ ግለሰቦችን ጨምሮ የተለያዩ አካላት በስብስቡ አሉ፡፡ እነዚህ አካላት በሙሉ በአንድ ወሣኝ ጉዳይ ላይ አይደራደሩም፤ እሱም ኢትዮጵያዊነት ነው፡፡ በኢትዮጵያ አንድነት ጉዳይ አይደራደሩም፡፡ የተሸራረፉ መብቶች በህግ የበላይነት በሂደት ሊፈቱ ይችላሉ የሚል እምነት አላቸው፡፡ የመድረክ ፍልስፍና የህግ የበላይነት ካለ አምባገነንነት አይኖርም የሚል ነው፡፡ ስለዚህ ሁሉም መልኩ ቢለያይም በመድረክ ስር ተሠባስቦ ለህግ የበላይነትና ለዲሞክራሲ ይታገላል፡፡ የምናቀነቅነው ኢትዮጵያዊነትን ነው፡፡ በ21ኛው መቶ ክፍለ ዘመን ሰዎች በሃይማኖትና በጎሣ መከፋፈል የለባቸውም፡፡ የሰው ልጅ ማህበራዊ ፍጡር ነው፡፡
